Az Európai Parlament állásfoglalása

( 2010. május 5.)

az Európai Vegyianyag-ügynökség 2008-as pénzügyi évre szóló költségvetésének végrehajtására vonatkozó mentesítésről szóló határozat szerves részét képező észrevételekkel

AZ EURÓPAI PARLAMENT,

tekintettel az Európai Vegyianyag-ügynökségnek a 2008-as pénzügyi évre vonatkozó végleges éves beszámolójára,

tekintettel a Számvevőszéknek az Európai Vegyianyag-ügynökség 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendeletre [3] és különösen annak 97. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére, valamint a Környezetvédelmi, Közegészségügyi és Élelmiszerbiztonsági Bizottság véleményére (A7-0089/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, éshogy az annak alapjául szolgáló ügyletek jogszerűek és szabályszerűek,

B. mivel 2008 volt az Ügynökség működésének első éve,

1. megjegyzi, hogy az Ügynökséget 2008-ban – az általános költségvetési rendelet 185. cikkével összhangban – 62200000 EUR-s közösségi támogatás finanszírozta, valamint kisebb mértékben az ipar által – a REACH rendelettel (a vegyi anyagok regisztrálásáról, értékeléséről, engedélyezéséről és korlátozásáról, valamint az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendelet) összhangban – a vegyi anyagok regisztrálásáért befizetett díjak;

Teljesítmény

2. úgy véli, hogy az Ügynökség olyan feladatokat lát el, amelyeket a Bizottság nem tud felvállalni, valamint hogy az Ügynökséget teljes mértékben összhangba hozták az Unió stratégiai prioritásaival, és hogy tevékenysége kiegészíti a többi ügynökségét;

3. tudomásul veszi a Bizottság által 2009-ben megrendelt, az EU decentralizált ügynökségeinek külső értékelése során tett megjegyzéseket, amelyek szerint a többéves munkaprogram célkitűzései és tevékenységei összhangban vannak az Ügynökség mandátumával, és hogy az eredmények jól időzítettek, hasznosak és kiváló minőségűek;

4. hangsúlyozza azonban, hogy az Ügynökség javára szolgálna visszajelzési eljárások kifejlesztése és erőteljesebb ügyfélorientáltság kialakítása;

5. elégedettségét fejezi ki az Európai Vegyianyag-ügynökség (ECHA) működésének első sikeres évével kapcsolatban, hiszen 2007-ben a Bizottság (Vállalkozáspolitikai és Ipari Főigazgatóság) felelt az ügynökség költségvetési irányításáért; kiemelten hangsúlyozza, hogy az ügynökség zökkenőmentes és meglehetősen gyors felállítása főként a felügyelő főigazgatósága által nyújtott hatékony támogatásnak, az egyéb hasonló ügynökségekkel kialakított tapasztalatcserének, valamint a házigazda ország erőteljes támogatásának köszönhető;

6. tudomásul veszi, hogy az Ügynökség létrehozásáról szóló 1907/2006/EK rendelet előírja a rendelet tízévenkénti kötelező felülvizsgálatát;

Költségvetési és pénzügyi irányítás

7. tudomásul veszi, hogy a Számvevőszék késedelmeket állapított meg az operatív tevékenységek terén, amelyeket az informatikai rendszer üzembe helyezése során felmerült nehézségek és a képzett személyzet hiánya okozott; megjegyzi különösen, hogy az operatív tevékenységek számára elkülönített kötelezettségvállalási előirányzatok 41 %-a elhalasztásra, 37,5 %-a pedig törlésre került; hangsúlyozza, hogy ez a helyzet nem egyeztethető össze az évenkéntiség elvével, és hiányosságokat jelez az Ügynökség tevékenységeinek tervezésében; felhívja ezért az Ügynökséget, hogy tegyen lépéseket az erőforrásai tervezésének és nyomon követésének javítása érdekében;

8. felhívja az Ügynökséget arra is, hogy javítsa az előirányzatok felhasználásának nyomon követésére szolgáló eljárásokat; megjegyzi ezzel összefüggésben, hogy a Számvevőszék feltárta: a tranzakciók egy jelentős részénél – több mint 400000 EUR értékben – a kiadásokat nem fedezte költségvetési kötelezettségvállalás, és ily módon azok szabálytalanok voltak; mindazonáltal tudomásul veszi az Ügynökség válaszát, miszerint 2009-ben megfelelő személyzetet vett fel, továbbá felülvizsgálta és megszilárdította a pénzügyi és belső ellenőrzési eljárásait;

9. tudomásul veszi, hogy 2008-ban az Ügynökség 643007,40 EUR kamatbevételt könyvelt el; az éves beszámoló és a kamatfizetések mértéke alapján arra következtet, hogy az Ügynökség tartósan rendkívül magas készpénzállománnyal rendelkezik; tudomásul veszi, hogy 2008. december 31-én az Ügynökség készpénzállománya 18747210,75 EUR volt; felhívja a Bizottságot, hogy vizsgálja meg, miként biztosítható a 2343/2002/EK, Euratom rendelet 15. cikkének (5) bekezdésében foglaltaknak megfelelő, a tényleges igényeken alapuló készpénzgazdálkodás teljes körű érvényesítése, és milyen megközelítésbeli változtatásokra van szükség ahhoz, hogy az Ügynökség készpénzállománya a lehető legalacsonyabb maradhasson hosszú távon is;

Emberi erőforrások

10. megállapítja, hogy a létszámtervben szereplő álláshelyek száma az Ügynökség független működésének első éve alatt több mint megkétszereződött; üdvözli, hogy az év végére az Ügynökség 95 %-ban végrehajtotta a létszámtervet; ezzel összefüggésben emlékeztet a felvételi eljárás gondos alkalmazásának szükségességére;

11. sajnálja, hogy a Számvevőszék a felvételi bizottság megbeszéléseit összefoglaló dokumentumokban hiányosságokat talált; tudomásul veszi ezenkívül a Számvevőszék megállapítását, mely szerint 14 felvételi eljárás során a felvételi bizottságok tagjainak (az igazgató alá rendelt ideiglenes alkalmazottak) függetlensége nem volt garantált abból eredően, hogy az Ügynökség igazgatója maga elnökölt a bizottság ülésein; mindazonáltal gratulál az Ügynökségnek azon döntéséért, hogy az igazgató többé nem fog részt venni a felvételi bizottságok munkájában;

12. tudatában van annak, hogy a nagyarányú rotáció az Ügynökség kulcspozícióiban üzletfolytonossági kockázattal jár; ezért arra kéri az ügynökséget, hogy vezessen be jól meghatározott átadási eljárásokat a feladatkörök zökkenőmentes továbbvitelének, valamint a releváns tevékenységek, akták és eljárások következetes átadásának biztosítása érdekében;

Belső ellenőrzés

13. elismeri, hogy 2008 volt a Belső Ellenőrzési Szolgálat (IAS) Ügynökségen belüli fellépésének első éve, és hogy 2008. júliusban kockázatértékelést végeztek az ellenőrzési prioritások és az IAS következő három évre szóló ellenőrzési tervének meghatározása érdekében;

14. megjegyzi, hogy az IAS 12 ajánlást tett, amelyek közül négy "nagyon fontosnak" minősül, és az Ügynökség üzletfolytonosságát és felvételi eljárásait érinti; elismeri, hogy az említett ajánlások nagy részét már végrehajtották 2008-ban, és hogy a fennmaradó intézkedéseket is lezárták 2009. december 31-ig;

15. a mentesítési határozatát kísérő egyéb, horizontális jellegű észrevételek tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [5].

[1] HL C 304., 2009.12.15., 33. o.

[2] HL L 248., 2002.9.16., 1. o.

[3] HL L 396., 2006.12.30., 1. o.

[4] HL L 357., 2002.12.31., 72. o.

[5] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------